HU Az Európai Unió Hivatalos Lapja C 30/10

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 30/06

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„FRÄNKISCHER KARPFEN”/„FRANKENKARPFEN”/„KARPFEN AUS FRANKEN”

EK-sz.: DE-PGI-0005-0688-19.03.2008

OFJ ( X ) OEM ( )

1. Elnevezés:

„Fränkischer Karpfen”/„Frankenkarpfen”/„Karpfen aus Franken”

2. Tagállam vagy harmadik ország:

Németország

3. A mezőgazdasági termék vagy élelmiszer leírása:

3.1. A termék típusa:

1.7. osztály: Friss hal, és az ebből készült termékek

3.2. A termék leírása, amelyre az 1. pontban található elnevezés vonatkozik:

A Fränkischer „Karpfen”/„Frankenkarpfen”/„Karpfen aus Franken” (a továbbiakban: „Frankenkarpfen”) egy tükörponty (Cyprinus carpio), amelyet élő vagy feldolgozott formában értékesítenek.

A „Frankenkarpfen” háta sötétzöld, szürke vagy szürkéskék, oldalainak színárnyalatai a sárgászöldtől az aranyszínűig terjedhetnek, hasa pedig sárgásfehér. A hát- és farokuszony szürke, a farokuszony és a farok alatti úszó vöröses árnyalatú, a melluszony és a hasúszó sárgás vagy vöröses.

Az étkezési ponty élősúlya hároméves korban 1 000–1 700 g között lehet. A „Frankenkarpfen” olyan tükörponty, amelyet fehér, szilárd és ízletes húsa és alacsony, gyakorlatilag maximum 10 %-os zsírtartalma tesz különlegessé. A zsírtartalom korlátozása az állománysűrűség mérséklésével (a K2 szakaszban hektáronként legfeljebb 800 ponty engedélyezett) érhető el.

3.3. Nyersanyagok:

—

3.4. Takarmány (kizárólag állati eredetű termékek esetén):

Az etetés túlnyomórészt természetes alapon történik (talajtápanyagok, zooplankton stb.), a fogyasztásra szánt hal tenyésztése során (K2–K3 szakaszban) a halakat hüvelyesekkel és gabonafélékkel etetik, kivéve a kukoricát. Ebből következően engedélyezett az összetett takarmány is, amelyet a Bajor Kultúrtájprogram keretében engedélyeztek. Ez az összetett takarmány kizárólag gyümölcsökből állhat és nem tartalmazhat állati eredetű összetevőket. Ezen összetett takarmányokban a nyersfehérje mennyisége legfeljebb 16 %-ot és a foszfor összmennyisége legfeljebb 0,6 %-ot tehet ki. A fűliszttartalomnak legalább 10 %-ot kell kitennie.

3.5. Az előállítás azon műveletei, amelyeket a meghatározott földrajzi területen kell végrehajtani:

Mivel a ponty a meleg nyári hónapokban növekszik, életkorát nyarakban számolják. A fogyasztásra szánt pontyot a frankföldi régióban három nyáron át tenyésztik. Az ikrából első évben kikel az ún. K1 ponty. Az ezt követő áttelelés után K2-vé válnak a halak, majd újból átteleltetik őket, és a harmadik nyárra (K3) elérik a kívánt súlyt.

A Frankenkarpfent a tenyésztés során legalább az ivadék-szakasztól (K2) a fogyasztásra szánt hal szakaszáig, azaz legalább egy tenyésztési időszakon át (az adott év áprilisától kezdődően) a földrajzi területen kell tartani.

3.6. A szeletelésre, aprításra, csomagolásra stb. vonatkozó egyedi szabályok:

—

3.7. A címkézésre vonatkozó egyedi szabályok:

—

4. A földrajzi terület tömör meghatározása:

A földrajzi terület valamennyi, Alsó- (Unterfranken), Közép- (Mittelfranken) és Felső-Frankföldön (Oberfranken) található olyan tavat magában foglal, ahol a ponty megél.

5. Kapcsolat a földrajzi területtel:

5.1. A földrajzi terület sajátosságai:

A „Frankenkarpfent” a régióban már kb. 900 éve tenyésztik. A pontytenyésztés történetét tekintve szoros összefüggésben áll a frankföldi kolostorokkal.

A frankföldi halastavak többé-kevésbé széles övben nyúlnak el a Rednitz-medencétől a felső Altmühl-, Aisch- és Wörnitz-völgyekig. A halastavak elsősorban a Közép- vagy Bunter Keuper és a Sandsteinkeuper (hommokkő) területén, de különösen a Burgsandstein könnyű homokos talaján találhatóak. A Bunter Keuper talajának jellegzetes vonása a homokkő és a vízzáró agyagos rétegek váltakozása, amely különösen előnyös a halastavak létesítéséhez.

Frankföldön a halastavak szinte kizárólag a Keuper geológiai formációjában találhatóak. Ebben – mint említettük – vízzáró rétegeket találunk, amelyen át csupán csekély mértékben szivárog el a víz. Ez azt jelenti, hogy csak minimális vízbefolyás vagy az egyszerű csapadék elegendő ahhoz, hogy nyáron is megmaradjon a vízszint.

Frankföld Németország többi részéhez képest csapadékban nagyon szegény terület. Az éves csapadék mennyisége átlagosan mintegy 600–650 mm közé tehető, az átlaghőmérséklet pedig 7–9 °C. Látható, hogy meleg, csapadékban szegény, száraz kontinentális éghajlatról van szó. Oberpfalzzal ellentétben a frankföldi tógazdaságot korlátozó tényező a vízháztartás. Oberpfalzzal szemben a melegebb éghajlat miatt a tavak termékenyebbek és magasabb hozamokat képesek biztosítani.

A pontytenyésztéssel foglalkozó tógazdaság nem csak a frankföldi tájat, hanem a kulturális életet is jellemzi. Így kiadásra kerültek könyvek is a tógazdaságról szóló anekdotákkal, íródtak pontyról szóló dalok és rendeztek művészeti kiállításokat is ponty témakörben.

A „Frankenkarpfent” tradícionális ételként kínálják Frankföld számos vendéglőjében, amelyek – mint maga a „Frankenkarpfen” – gyakran évszázados múltra tekintenek vissza. A pontyételeket régi családi hagyományok szerint kínáló vendéglősök nagy része a halat saját tartályában (dézsa) tárolja, hogy az mindig friss legyen.

A „Frankenkarpfen” ételeket az egész régióban nagyon szeretik, és léteznek tipikusan frankföldi elkészítési módok is (pl. sült felezett ponty).

5.2. A termék sajátosságai:

Ami megkülönbözteti a „Frankenkarpfent” a többi haltól, az a fehér, kemény és jellegzetes ízű húsa. Nem iszapízű (nem „tóízű”), kellemesen ízletes és a finom, frissen főtt burgonya ízére emlékeztet. Az előírt állománysűrűség miatt a „Frankenkarpfen” alacsony, gyakorlatilag legfeljebb 10 %-os zsírtartalommal rendelkezik.

5.3. A földrajzi terület és a termék különleges minősége, hírneve vagy egyéb jellemzője közötti okozati kapcsolat:

A „Frankenkarpfent” a régió és az egész ország fogyasztói jól ismerik és különösen kedvelik. A minőségileg értékes, tiszta vizű tavaknak köszönhetően, amelyeknek lekerített területein folyik a haltenyésztés, a természeti és földrajzi feltételeknek a pontytenyésztésre kifejtett hatása alapján, valamint a jellegzetes frankföldi altalaj és különösen az érintett terület vizében megtalálható túlnyomórészt természetes táplálék (haleledelként szolgáló organizmusok) eredményeként a hal íze jellegzetes és tipikus. Íze nem mondható iszaposnak (nem „tóízű”), hanem ízletes és a finom, frissen főtt burgonya ízére emlékeztet. Etetésük módja és a csekély állománysűrűség (amely hektáronként 800-ban maximálja a K2-szakaszban lévő ivadékok számát) együtt pompás minőségű húst eredményez.

Hírnév

A „Frankenkarpfen” nagy hírneve minőségére, jelentőségére és a frankföldi tógazdaság évszázados hagyományára vezethető vissza.

A ponty bekerült a földrajzi terület kulturális életébe. A „Frankenkarpfen” ételként szerzett hírnevének köszönhetően és a frankföldi étkezési kultúra fontos és hagyományos alkotóelemeként is specialitássá vált, amely regionális és országos hírnévre egyaránt szert tett.

Egy 2002-ben Nürnbergben végzett fogyasztói vizsgálat eredménye azt mutatta, hogy a fogyasztók 31 %-a kedveli a „Frankenkarpfent”. Ezenfelül a „Frankenkarpfen” bekerült a hagyományos bajor specialitások adatbázisába (http://www.food-from-bavaria.de) is. A Bajor Mezőgazdasági és Erdészeti Minisztérium adatbázisába csak olyan termékek kerülhetnek be, amelyek a bajor lakosság körében közkedveltnek számítanak.

Hivatkozás a termékleírás közzétételére:

Markenblatt, 2007. augusztus 31-i 35. kötet, 7a-aa. rész, 16130. o.

http://www.register.dpma.de/DPMAregister/geo/detail.pdfdownload/70

(1) HL L 93., 2006.3.31., 12. o.